290 Porta

Per portam designatur ecclesia militans, Gen. 28[:17]: *Non est hic aliud nisi domus Dei, et porta cæli*. Vnde et vbi vadit Jacob scalam erectam. Ibi postmodum erectum templum Salomonis.

¶ Hec autem porta, id est, ecclesia terribilis est demonibus propter angelorum inhabitacionem, episcopalem benedictionem, et reliquiarum collacionem, Can. 6[:9]: *Quæ est ista quæ progreditur*, et sequitur, *terribilis ut castrorum acies ordinata*? Et etiam propter orationes sanctas ibi factas, Luc. 19[:46]: *Domus mea domus* /f. 91va/ *orationis* vocabitur.

¶ Nota quod in porta tria solent fieri que modo in ecclesis fuerint, scilicet, iudicia dari, mandata Dei pupliari, et intrantibus vrbem demonstrari. De primo, Prou. 31[:23]: *Nobilis in portis vir, quando sederit cum senatoribus terræ*. Et Job 29[:7]: *Quando procedebam ad portam civitatis, et in platea parabant cathedram mihi*. Sic in ecclesia debent fieri que spectant ad salutem animarum, Prou. 31[:31]: *Laudent eam in portis opera ejus*. Et in Psal. [126:5]: *Non confundetur cum* loquemini, scilicet, in portis.

De secunda, Jer. 7[:2]: *Sta in porta domus Domini, et prædica ibi*. Sic debet doctor ecclesiasticus palam loqui in ecclesia quia angulares locuciones sunt suspecte ut habetur, Extra. *De hereticis, [c. Quum ex iniuncto]*.[[1]](#endnote-1)

¶ De tercio, in Psal. [99:4]: *Introite portas ejus in confessione*. Nam nullus est in ecclesia nisi transierit per confessione fidei aut sacramenti. At quia hec confessio fit per angustiam cordis. Ideo dicitur Matt. 7[:13]: *Intrate per angustam portam.* *Nam lata et spatiosa est via, quæ ducit ad perditionem*, etc. Secundum Chrisostomum *Homilia* 44,[[2]](#endnote-2) via iniquitatis dicitur spatiosa quia non concluditur infra regulam veritatis et discipline.

1. Decretales, X.5.7.12 Quum ex iniuncto [↑](#endnote-ref-1)
2. (Pseudo-)Chrysostom, *Opus imperfectum in Mattheum* hom. 18 ex cap. 7 (PG 56:734-735): Via autem perditionis est omnis iniquitas. Dicitur autem spatiosa, quia non est intra regulam veritatis et disciplinae inclusa, sed per diversa carnalium voluptatum diffusa. [↑](#endnote-ref-2)